Dwaalkoeël tref swanger begrafnisganger in maagArgieffoto: Kent Williamson ŉ Swanger vrou (27) is Saterdag in Helenvale in die Oos-Kaap in haar maag getref deur ŉ dwaalkoeël. Kol. Priscilla Naidu, woordvoerder van die polisie, het aan Maroela Media gesê die vrou het glo ŉ begrafnis bygewoon waar mense eers by ŉ huis in Deverillstraat byeengekom het toe die voorval plaasgevind het. Die slagoffer is van Kaapstad afkomstig. “Ek is nie doodseker van haar mediese toestand nie, maar ek weet sy is na ŉ hospitaal gehaas en moes ŉ operasie ondergaan,” het Naidu gesê. Naidu het gesê slegs sý is getref. “Ons glo nie dat die skietery bendeverwant was nie. Daar breek soms net sulke lukrake skietgevegte in die strate daar uit.” Genl.maj. Thebisile Patekile het die gemeenskap gemaan om saam met die polisie te werk om “kriminele elemente” aan te meld. “Onskuldige vroue en kinders word geskiet. Hierdie barbaarse gedrag sal nie geduld word nie,” het Patekile gesê.